
	Չի ընդունվել
	Գործող Աղյուսակ N 1-ի բոլոր երեք տողերը վերաբերում են «Ավտոբուսներով և միկրոավտոբուսներով» փոխադրումներին, իսկ Աղյուսակ N 3-ը վերնագրված է «Միկրոավտոբուսները (բալերը)»։ Նախագծի տեքստում «միկրոավտոբուս» բառն ընդհանրապես չի հանդիպում. Աղյուսակ N 1-ի տողը շարադրված է «Ավտոբուսներով կանոնավոր ուղևորափոխադրումներ», իսկ Աղյուսակ N 2-ը՝ «Ավտոբուսները (բալերը)» ձևակերպմամբ։
Ձևականորեն միկրոավտոբուսն ավտոբուսի ենթատեսակ է. «Ավտոմոբիլային տրանսպորտի մասին» ՀՀ օրենքի 4-րդ հոդվածով «երթուղային տաքսի» է «միկրոավտոբուս, որով իրականացվում է կանոնավոր փոխադրում սահմանված երթուղով», իսկ 9-րդ հոդվածի 1-ին մասի «ա» կետով կանոնավոր փոխադրումներն իրականացվում են «երթուղային ավտոբուսներով, երթուղային տաքսիներով»։ Խնդիրը, հետևաբար, չափորոշիչի անհամարժեքությունն է. երթուղային տաքսիների նկատմամբ կկիրառվի խոշոր ավտոբուսների սանդղակը՝ «մինչև 5» և «39-ից ավելի» միջակայքերով, իսկ «ավտոբուս» բառի նեղ մեկնաբանման դեպքում դրանք դուրս կմնան չափանիշների կիրառությունից։
Վերոգրյալի հաշվառմամբ առաջարկում ենք Աղյուսակ N 1-ի տողը շարադրել «Ավտոբուսներով և միկրոավտոբուսներով կանոնավոր ուղևորափոխադրումներ» խմբագրությամբ, միկրոավտոբուսների բալային սանդղակը վերականգնել նոր Աղյուսակ N 2.1-ով և պահպանել գործող 10-րդ կետի՝ երկու տեսակի միջոցով փոխադրման դեպքում բալերի միջինացման կանոնը։
	
	Երթուղային տաքսիների, միկրոավտոբուսների և խոշոր ավտոբուսների նկատմամբ համանման սանդղակի կիրառումը բխում է ոլորտում անվտանգությանն ուղղված պետական քաղաքականության տրամաբանությունից։ Երթուղային տաքսիները և միկրոավտոբուսները, թեև ունեն ավելի փոքր ուղևորատարողություն, նույն ժամանակում կարող են իրականացնել ավելի մեծ թվով փոխադրումներ, ինչի արդյունքում դրանցով փոխադրվող ուղևորների ընդհանուր քանակը կարող է լինել խոշոր ավտոբուսներով փոխադրվող ուղևորների քանակից ոչ պակաս։ Ըստ այդմ՝ դրանց նկատմամբ առանձին բալային սանդղակի կիրառումը ռիսկայնության գնահատման համար առավել հիմնավորված մոտեցում չի համարվել։ 
Միաժամանակ, «Ավտոմոբիլային տրանսպորտի մասին» ՀՀ օրենքի 4-րդ հոդվածի համաձայն՝ ավտոբուս է համարվում նաև 9-17 նստատեղ ունեցող միկրոավտոբուսը, ներառյալ՝ երթուղային տաքսին, որով իրականացվում է կանոնավոր փոխադրում սահմանված երթուղով։ Հետևաբար, գործող օրենսդրությամբ միկրոավտոբուսը դուրս չի մնում «ավտոբուս» հասկացությունից, և «ավտոբուսներով կանոնավոր ուղևորափոխադրումներ» ձևակերպումը ներառում է նաև միկրոավտոբուսներով և երթուղային տաքսիներով իրականացվող կանոնավոր փոխադրումները։ Ըստ այդմ՝ նշված փոխադրումները իրականացնող և ստուգման ենթակա բոլոր տնտեսավարողների ռիսկայնությունը գնահատվելու է նույն չափանիշի շրջանակում, ուստի առաջարկվող առանձին բալային սանդղակի և բալերի միջինացման կանոնի վերականգնման անհրաժեշտություն չկա:

	Նախագծի 10-րդ կետի 2-րդ ենթակետի Աղյուսակ N 3.1-ը հիմնված է «վերջին տարվա ընթացքում մեկ հոսքագծով իրականացված տեխնիկական զննումների միջին քանակի», 3-րդ ենթակետի Աղյուսակ N 3.2-ը՝ «նախորդող 6 ամիսների ընթացքում... իրականացված տեղադրումների և պարբերաբար վկայագրումների քանակի» վրա։ Երկուսում էլ բացակայում են հաշվարկի ելակետային ամսաթիվը և տվյալների աղբյուրի հղումը, ուստի տնտեսավարողն ի վիճակի չէ վերարտադրել ու վիճարկել իրեն վերագրված ռիսկի միավորը։
Տվյալներն, ընդ որում, արդեն վարվում են պետական շտեմարաններում. «Ճանապարհային երթևեկության անվտանգության ապահովման մասին» ՀՀ օրենքի 15-րդ հոդվածի 6-րդ մասով զննության արդյունքներն «առցանց եղանակով փոխանցում է տրանսպորտի բնագավառի լիազոր մարմնի էլեկտրոնային շտեմարան», «Ավտոմոբիլային տրանսպորտի մասին» ՀՀ օրենքի 26.1-ին հոդվածի 2-րդ մասով գազաբալոնների տվյալները «մուտքագրում է էլեկտրոնային շտեմարան», իսկ ՀՀ կառավարության 09.12.2021 թ. N 2011-Ն որոշման հավելվածով հաստատված կարգի 35-րդ կետով լիազոր մարմինը «տեսչական մարմնին տրամադրում է հասանելիություն էլեկտրոնային շտեմարանին»։ Խնդիրը տվյալների բացակայությունը չէ, այլ դրանց աղբյուրի և հաշվարկային պահի չամրագրումը։
Վերոգրյալի հաշվառմամբ առաջարկում ենք 10-րդ կետը լրացնել պարբերությամբ՝ «Սույն կետի 2-րդ և 3-րդ ենթակետերով նախատեսված ցուցանիշները հաշվարկվում են ստուգումների տարեկան ծրագրի հաստատմանն անմիջապես նախորդող հոկտեմբերի 1-ի դրությամբ՝ նշված շտեմարանների տվյալներով։ Տնտեսավարողի պահանջով տեսչական մարմինը նրան տրամադրում է իր ռիսկի միավորի հաշվարկը։»
	
	«Հայաստանի Հանրապետությունում ստուգումների կազմ+ակերպման և անցկացման մասին» օրենքի 2.1-րդ հոդվածի 6-րդ մասի համաձայն՝ ստուգում իրականացնող պետական մարմինները հաստատում են ստուգումների տարեկան ծրագիրը մինչև ստուգումներին նախորդող տարվա դեկտեմբերի 1-ը։ Իր հերթին, «Տեսչական մարմինների մասին» օրենքի 7-րդ հոդվածի 7-րդ մասի 1-ին կետի համաձայն՝ ստուգումների տարեկան ծրագիրը հաստատում է տեսչական մարմնի կառավարման խորհուրդը։ Փաստացի, ստուգումների տարեկան ծրագիրը հաստատվում է նախորդող տարվա ընթացքում՝ մինչև դեկտեմբերի 1-ը, տեղի ունեցած վերջին կառավարման խորհրդի նիստում, իսկ կառավարման խորհրդի այդ նիստը յուրաքանչյուր տարի կարող է հրավիրվել տարբեր օրերի (սովորաբար հրավիրվում է նոյեմբեր ամսվա ընթացքում) ։ Ըստ այդմ Տեսչական մարմնի կողմից ստուգումների տարեկան ծրագրի նախագիծը սովորաբար կազմվում է ստուգումներին նախորդող տարվա հոկտեմբեր ամսվա ընթացքում:
Տվյալները ստացվում են էլեկտրոնային շտեմարաններից, տեսչական մարմնի կողմից իրականացված ստուգումների արդյունքում, ինչպես նաև լիազոր մարմինների հետ իրականացվող գրագրության արդյունքում։ Հետևաբար, տվյալների աղբյուրները կարող են տարբեր լինել, իսկ դրանց տրամադրման պարտավորությունները սահմանվում են համապատասխան ոլորտային օրենսդրությամբ։ Նախագծի շրջանակներում կառավարության լիազորությունն ուղղված է ռիսկայնության չափանիշների, դրանց նկարագրության և ռիսկայնության միավորների գնահատման մեթոդների սահմանմանը, և ոչ թե տվյալների յուրաքանչյուր աղբյուրի կամ դրանց տրամադրման կոնկրետ ընթացակարգի սահմանմանը։
Միաժամանակ, տնտեսավարող սուբյեկտը իրեն վերագրված ռիսկայնության միավորների և այդ միավորների գնահատման համար օգտագործված տվյալների, ինչպես նաև ռիսկայնության գնահատման վերաբերյալ տեղեկատվություն կարող է ստանալ անմիջականորեն տեսչական մարմնից՝ օրենքով սահմանված կարգով համապատասխան հարցում ներկայացնելու միջոցով։ Հետևաբար, առաջարկվող լրացուցիչ դրույթով հաշվարկային կոնկրետ ամսաթիվ և տվյալների աղբյուրներ ամրագրելու անհրաժեշտություն չի առաջանում

	Նախագծի Աղյուսակ N 3-ով «Ունիվերսալ» հոսքագիծ ունեցողը մեկ հոսքագծի դեպքում ստանում է 15, երկու և ավելիի դեպքում՝ 10 միավոր, «Թեթև» հոսքագիծ ունեցողը՝ համապատասխանաբար 25 և 20 միավոր։ Այսինքն՝ ավելի բարձր ռիսկայնությամբ գնահատվում է թեթև հոսքագիծը, թեև 24×6 մ ունիվերսալ հոսքագիծն այն միակ տեսակն է, որի չափերը թույլ են տալիս զննել ավտոբուսներ և վտանգավոր բեռների մասնագիտացված տրանսպորտային միջոցներ։
Օրենսդրական հիերարխիան հակառակն է. «Ճանապարհային երթևեկության անվտանգության ապահովման մասին» ՀՀ օրենքի 15-րդ հոդվածի 2-րդ մասի 2-րդ կետով ավտոբուսների և վտանգավոր բեռների մասնագիտացված միջոցների զննությունն իրականացվում է «տարին մեկ անգամ», 10-ից ավելի տարվա արտադրության դեպքում՝ «6 ամիսը մեկ անգամ», մինչդեռ նույն մասի 3-րդ կետով թեթև մարդատար ավտոմոբիլներինը՝ «2 տարին մեկ անգամ»։ Խնդրահարույց է նաև հոսքագծերի քանակի չափանիշը. նույն հոդվածի 5-րդ մասով լիցենզիայում նշվում է «շահագործվող հոսքագծերի քանակը` ելնելով... հաշվառված տրանսպորտային միջոցների քանակից», ընդ որում դրա ազդեցությունն արդեն անուղղակիորեն արտահայտվում է Աղյուսակ N 3.1-ի ցուցանիշում։
Վերոգրյալի հաշվառմամբ առաջարկում ենք Աղյուսակ N 3-ում փոխատեղել միավորները՝ ունիվերսալ հոսքագծի համար սահմանելով 25 և 20, թեթևի համար՝ 15 և 10 միավոր, հանել հոսքագծերի քանակի չափանիշը և տեսակները շարադրել օրենսդրական անվանումներով՝ «Թեթև տրանսպորտային միջոցների հոսքագիծ» և «Ունիվերսալ հոսքագիծ» (ՀՀ կառավարության N 690-Ն որոշման հավելված 1, վերարտադրված N 1025-Ն որոշման Հավելված N 1.1-ում)։
	
	«Թեթև» հոսքագիծը ստանում է ավելի բարձր ռիսկայնության միավորներ, քան «Ունիվերսալ» հոսքագիծը՝ հաշվի առնելով այն ռիսկը, որ թեթև հոսքագիծ շահագործող ընկերությունները կարող են փորձել այն օգտագործել ոչ նպատակային՝ այդ թվում ավտոբուսների և վտանգավոր բեռների մասնագիտացված տրանսպորտային միջոցների տեխնիկական զննության համար։ Չափանիշները սահմանվել են նաև նման գործելակերպի բացահայտմանն ուղղված ռիսկերի հաշվառման տրամաբանությամբ։ Հետևաբար, հոսքագծի տեխնիկական հնարավորությունները ինքնին չեն կարող հիմք հանդիսանալ տվյալ հոսքագծի շահագործող տնտեսավարողին ավելի բարձր կամ ցածր ռիսկայնության միավոր վերագրելու համար։ Բացի այդ,  թեթև մարդատար տրանսպորտային միջոցները բեռնատար տրանսպորտային միջոցների նկատմամբ կազմում եմ գերակշիռ մաս, ուստի «թեթև» հոսքագիծը ավելի ծանրաբեռնված է աշխատում
Միաժամանակ, շահագործվող հոսքագծերի քանակը որպես ռիսկայնության ցուցանիշ ընտրվել է՝ հաշվի առնելով առանձին հոսքագծերի ծանրաբեռնվածությունից բխող տեխնիկական և անվտանգության խնդիրների առաջացման ռիսկը։ Աղյուսակ N 3.1-ում արտացոլված չափանիշը ընտրվել է նույն տրամաբանությամբ և փոխկապակցված է Աղյուսակ N 3-ի 3-րդ սյունակում արտացոլված ցուցանիշի հետ, սակայն նույնական չէ դրան, քանի որ իր մեջ ներառում է նաև փաստացի տեխնիկական զննում անցած տրանսպորտային միջոցների իրական թվի վերաբերյալ տեղեկատվությունը։
Իր հերթին, հոսքագծերի անվանումները շարադրվել են ՀՀ կառավարության N 690-Ն որոշմամբ սահմանված դրույթներին համապատասխան։

	Նախագծով Հավելվածի 17-րդ կետի 1-ին ենթակետի Աղյուսակ N 14-ի վերջին տողը շարադրվում է նոր խմբագրությամբ՝ «Արդիականացում, նորոգում, հիմնանորոգում կամ վերանորոգում», «կառուցում, քանդում», «Վերակառուցում, ուղեղացում, ընդլայնում»։ Տողում առկա է ակնհայտ վրիպակ՝ «ուղեղացում» (ճիշտն է՝ «ուժեղացում»), իսկ «վերականգնում» աշխատանքը շարքից դուրս է մնացել։ Քանի որ աղյուսակը բալավորում է միայն բառացի թվարկվածները (արդիականացում՝ 12, կառուցում և քանդում՝ 16, վերակառուցում՝ 18 միավոր), «վերականգնումն» այս չափանիշով ընդհանրապես չի բալավորվի՝ ո՛չ 12, ո՛չ 16, ո՛չ 18 միավորով, ինչը ստեղծում է իրավական բաց։
Ավելացվող «նորոգում, հիմնանորոգում կամ վերանորոգում» տերմիններն օրենսդրությամբ բովանդակային սահմանում չունեն, թեև «Քաղաքաշինության մասին» ՀՀ օրենքը «հիմնանորոգվող» և «նորոգվող» բառերն օգտագործում է Կառավարության լիազորությունների շարքում։ Սա հակադրվում է նույն օրենքի 25-րդ հոդվածի 1-ին մասով ամրագրված հստակ շարքին՝ «վերակառուցումը, վերականգնումը, ուժեղացումը, արդիականացումը, ընդլայնումն ու բարեկարգումը»։ Ավելին, ՀՀ կառավարության N 596-Ն որոշման N 1 հավելվածով հաստատված կարգի 27-րդ կետի 1-ին ենթակետով հենց «ընթացիկ նորոգման» աշխատանքները դասվում են «ցածր ռիսկայնության աստիճանի (I կատեգորիայի)» օբյեկտների թվին։
Վերոգրյալի հաշվառմամբ առաջարկում ենք Աղյուսակ N 14-ի վերջին տողը շարադրել «արդիականացում», «կառուցում, քանդում», «վերակառուցում, վերականգնում, ուժեղացում, ընդլայնում» խմբագրությամբ՝ ուղղելով «ուղեղացում» վրիպակը և հանելով սահմանում չունեցող տերմինները, ինչպես նաև դրան համապատասխանեցնել Հավելվածի 15-րդ կետը՝ «կառուցվող (արդիականացվող, քանդվող, վերակառուցվող)» ձևակերպմամբ։
	
	Վրիպակը ուղղվել է։ «Վերականգնում» շինարարական աշխատանքի տեսակը լրացվել է։ Իր հերթին, «հիմնանորոգում» և «վերանորոգում» բառերը հանվել են նախագծից։ Նախագիծը լրացվել է նաև նոր դրույթով՝ նախագծով փոփոխվող որոշման հավելվածի 15-րդ կետը նույն հավելվածի 14-րդ կետին համապատասխանեցնելու նպատակով։
Միաժամանակ, «նորոգում» տերմինը կիրառվում է նաև ՀՀ կառավարության N 596-Ն որոշման N 4 հավելվածի Ցանկ N 2-ի 3-րդ կետի 4-րդ ենթակետում՝ II կատեգորիայի ռիսկայնության օբյեկտների շարքում։ Հետևաբար, «նորոգում» տերմինի կիրառումն ինքնին չի կարող դիտարկվել որպես իրավական անորոշություն ստեղծող հանգամանք։ Հարկ է նշել նաև, որ տեսչական մարմինը վերահսկողություն է իրականացնում քաղաքաշինական այն գործունեության նկատմամբ, որն իրականացվում է նախագծային փաստաթղթերի առկայության պահանջով, այդ թվում՝ տվյալ դեպքում դիտարկվող գործունեությունների նկատմամբ։

	Նախագծի միակ եզրափակիչ դրույթն այն է, որ որոշումն «ուժի մեջ է մտնում պաշտոնական հրապարակմանը հաջորդող օրվանից», մինչդեռ նոր չափանիշների կիրառման ժամանակային շրջանակն անորոշ է. «Ստուգումների կազմակերպման և անցկացման մասին» ՀՀ օրենքի 2.1-ին հոդվածի 6-րդ մասով տարեկան ծրագիրը հաստատվում է «մինչև ստուգումներին նախորդող տարվա դեկտեմբերի 1-ը», իսկ 7-րդ մասով այն «ուժի մեջ է մտնում ընդունումից մեկ ամիս հետո»։ Առանց անցումային դրույթի նոր չափանիշները կարող են կիրառվել արդեն հաստատված ծրագրի նկատմամբ։
Ուշադրության են արժանի նաև խմբագրական վրիպակները. տեքստում առկա է «Եթե տնտեսավարորղը իրակացնում է գործունեություն երկու ներդիրով...» նախադասությունը, իսկ չորս տեղում կիրառված է «պարբերաբար վկայագրում» ձևակերպումը, մինչդեռ օրենսդրական տերմինը «պարբերական վկայագրում» է («Ավտոմոբիլային տրանսպորտի մասին» ՀՀ օրենքի 26.1-ին հոդված)։
Վերոգրյալի հաշվառմամբ առաջարկում ենք նախագիծը լրացնել անցումային դրույթով՝ «Սույն որոշմամբ սահմանված չափանիշները կիրառվում են սույն որոշումն ուժի մեջ մտնելուց հետո հաստատվող՝ ստուգումների առաջին տարեկան ծրագրից սկսած», ուղղել «տնտեսավարորղը» և «իրակացնում է» վրիպակները և ամբողջ տեքստում կիրառել «պարբերական վկայագրում» օրենսդրական տերմինը։
	
	Մատնանշված վրիպակները ուղղվել են, և «պարբերաբար վկայագրում» ձևակերպումը ամբողջ տեքստում փոխարինվել է «պարբերական վկայագրում» ձևակերպմամբ։
 
Ինչ վերաբերում է անցումային դրույթ սահմանելու առաջարկին, ապա «Ստուգումների կազմակերպման և անցկացման մասին» ՀՀ օրենքի 2.1-ին հոդվածի 7-րդ մասով սահմանված՝ ստուգումների տարեկան ծրագրի ուժի մեջ մտնելու ժամկետը պայմանավորված է այն հանգամանքով, որ ծրագիրը հաստատվում է ստուգումներին նախորդող տարվա ընթացքում։ Արդեն հաստատված ստուգումների տարեկան ծրագրում փոփոխություն կարող է կատարվել միայն Վարչապետի համաձայնությամբ՝ նույն հոդվածի 6-րդ մասով սահմանված կարգով։ Հետևաբար, սույն նախագծով սահմանվող ռիսկայնության նոր չափանիշները չեն կարող կիրառվել արդեն հաստատված տարեկան ծրագրի շրջանակներում՝ այդ ծրագրով նախատեսված ստուգումների համար։ Մինչև տարեկան ծրագրի ուժի մեջ մտնելը նախագծի ընդունումը և դրա հիման վրա ռիսկայնության չափանիշների փոփոխությունը կանդրադառնան միայն հաջորդ տարվա ստուգումների տարեկան ծրագրի ձևավորման և տնտեսավարողների ռիսկայնության աստիճանների գնահատման գործընթացի վրա։ Հետևաբար, առանձին անցումային դրույթի սահմանման անհրաժեշտություն չկա։
	



